## Zakon o dopunama Zakona o stambenim odnosima

### NN 70/1993 (20.7.1993.), Zakon o dopunama Zakona o stambenim odnosima

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## UKAZ

### o proglašenju Zakona o dopunama Zakona o stambenim odnosima

Proglašavam Zakon o dopunama Zakona o stambenim odnosima, koji je donio
Zastupnički dom Sabora Republike Hrvatske na sjednici dana 30. lipnja 1993.
godine.

Broj: PA4-54/1-93.

Zagreb, 6. srpnja 1993.

Predsjednik Republike Hrvatske

**dr. Franjo Tuđman, v. r.**

---

## ZAKON

### o dopunama Zakona o stambenim odnosima

Članak 1.

Zakonu o stambenim odnosima ("Narodne novine" br. 51/85, 42/86.
i 22/92.) iza članka 93. dodaju se članci 93a. i 93b. koji glase "Članak
93a. Osobi koja kao nositelj stanarskog prava ili prava vlasništva stana
na teritoriju jedne od republika bivše SFRJ useljava ili je uselila u stan
u Republici Hrvatskoj može se priznati stanarsko pravo na stan u koji useljava
ili je uselila. Davatelj stana na korištenje priznat će odlukom stanarsko
pravo osobi iz stavka 1. ovoga članka ako:

- je pripadnik hrvatskog naroda ili ima hrvatsko državljanstvo i

- dokaže da ima stanarsko pravo ili pravo vlasništva na stanu iz kojeg
je iselila. Prije donošenja odluke iz stavka 2. ovoga članka davatelj stana
na korištenje dužan je zatražiti suglasnost Javnog pravobranitelja Republike
Hrvatske. Ništava je odluka donesena bez suglasnost Javnog pravobranitelja
Republike Hrvatske. Članak 93b. Ako davatelj stana na korištenje u roku
30 dana od dana podnošenja zahtjeva za priznanje stanarskog prava ne zatraži
suglasnost Javnog pravobranitelja Republike Hrvatske, osoba iz članka 93a.
stavka 1. ovoga Zakona može zahtjev izravno dostaviti Javnom pravobranitelju
Republike Hrvatske. Javni pravobranitelj Republike Hrvatske dužan je u
roku 30 dana od dana primljenog zahtjeva odlučiti o zahtjevu, u protivnom
smatrat će se da je suglasnost dana. Ako davatelj stana na korištenje u
roku 15 dana od primljene suglasnosti Javnog pravobranitelja Republike
Hrvatske, odnosno od dana kada se smatra da je suglasnost dana, ne donese
odluku u smislu članka 93a, stavka 2. ovoga Zakona, odnosno odbije zahtjev,
osoba iz članka 93a, stavka 1. ovoga Zakona ima pravo od upravnog organa
zatražiti rješenje koje u cijelosti nadomješta odluku."

Članak 2.

Ovaj Zakon ne odnosi se na stanove koji su postali vlasništvo Republike
Hrvatske na temelju:

- Uredbe o preuzimanju sredstava JNA i SSNO na teritoriju Republike
Hrvatske u vlasništvo Republike Hrvatske ("Narodne novine" br.
52/91.),

- Uredbe o preuzimanju sredstava bivše SFRJ u vlasništvo Republike Hrvatske
("Narodne novine" br. 68/91.),

- Uredbe o zabrani raspolaganja i preuzimanja sredstava određenih pravnih
osoba na teritoriju Republike Hrvatske ("Narodne novine", br
40/92.), kao i na stanove koje koriste osobe iz članka 3. stavka 2. Zakona
o stambenim odnosima te na stanove koji se privremeno koriste prema odredbama
Zakona o privremenom korištenju stanova ("Narodne novine, br. 66/91.)

Članak 3.

Na slučajeve priznanja stanarskog prava prema odredbama ovoga Zakona
ne primjenjuju se odredbe Zakona o stambenim odnosima ("Narodne novine",
br. 51/85, 42/86. i 22/92.) kojim je uređena zamjena stanova. Postupci
pokrenuti radi utvrđivanja prava na zamjenu stana u kojima je jedna od
stranaka osoba iz članka 1. stavak 1. ovoga Zakona, obustavljaju se.

Članak 4.

Ovaj Zakon stupa na snagu danom objave u "Narodnim novinama".

Klasa: 370-01/93-01 /07

Zagreb, 30. lipnja 1993.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**Stjepan Mesić, v. r.**

Zakon, NN 70/1993-1438